Rahandusminister Martin Helme ja siseminister Mart Helme ütlesid pühapäeval oma raadiosaates "Räägime asjast", et eriolukord ei lõpe aprilli lõpuga, vaid pikeneb vähemalt paari nädala võrra.

"Annan täiesti selge signaali: Me ei lõpeta 30. aprilliga eriseisukorda ära. /.../ Me peame neid meetmeid hoidma," vahendas Delfi Martin Helme sõnu.

Ta märkis tänases saates, et mõõdupuu, mille alusel eriolukorra pikenemist hinnatakse, on hospitaliseeritute ja uute nakatunute statistika.

Mart Helme sõnul oleks suur kergendus, kui saaks eriolukorra lõpetada, kuid seda ennatlikult tehes võib olla oht uueks viiruselaineks. "Ja siis me oleme terve suve karantiinis. Ja sügise ilmselt veel takkapihta," lisas ta.